Wind waai gelukkig 'Vensters' nie weg | Netwerk24
Wind waai gelukkig 'Vensters' nie weg
Nie eens 'n stormsterkwind wat verhoë aan flarde geruk het kon 'n demper plaas op die gees by Vensters 2019 nie – die jaarlikse straatteater-geleentheid wat Vrydagaand (1 Februarie) by die Universiteit Stellenbosch aangebied is.
Hoewel sommige vertonings by tye gestaak moes word om windskade te herstel, het die eerstejaarstudente steeds daarin geslaag om die verbeel­ding van die duisende besoekers aan te gryp met hul energieke buitelug dans- en musiekvertonings op die verskillende verhoë op kampus.
Te oordeel aan die voete wat op die maat van die polsende musiek getik het en toeskouers wat sommer saam begin dans het, was Vensters 2019 'n reusesukses.
"Ek dink die eerstejaars het net soveel pret as die toeskouers gehad," meen Kelly Shepherd, kommunikasie­beampte van Connect, wat die Vensters-geleentheid gereël het.
Ten spyte van die uitdagings is hulle hoog in hul skik, sê sy. "Die orkes wat deur die strate gemarsjeer het, het 'n opwindende en vreugdevolle atmosfeer geskep. Besoekers het ook die koswandellaan baie geniet. Bome en stalletjies was in liggies getooi met heerlike kosgeure én die reusagtige vensters-letters was die perfekte agtergrond vir honderde selfies."
Verskeie kunstenaars soos vuurspoegers, goëlaars en die Maties-dansvereniging het tot die feestelike atmosfeer bygedra.
Vensters-vennote Hippokrates, 'n koshuis op die Tygerberg-kampus, en die Silene private studenteorganisasie, is as die wenner van Vensters 2019 aangewys.
Cailin Perrie, Connect se voorsitter, het Vensters as "een van die mees ongelooflike ervarings om van deel te wees" beskryf.
"Dit maak 'n mens nederig om te sien hoe bereidwillig studente, organisasies, fakulteitslede en gesinne is om hul tyd en energie aan iets te wy wat tot die verbetering van iemand anders se lewe sal lei."
Volgens haar is Connect se doel om studente meer bewus te maak van die sosiale impak wat hulle deur hul deelname aan studente-aktiwiteite op kampus kan hê. "Connect wil die US-kampus meer inklusief en toeganklik vir almal maak. Deur die sosiale impak-projekte aan Vensters te koppel, word studente meer bewus van hul omgewing en so word 'n gemeenskapsgegronde vennootskap gevestig," het Perrie gesê.